Ապարանյան հանդիսությանը ներկա էր նաեւ Հայաստանի շախմատի ֆեդերացիայի նախագահ, պաշտպանության նախարար ՍԵՐԺ ՍԱՐԳՍՅԱՆԸ, որն իր ելույթում ընդգծեց. «Տիգրան Պետրոսյանը միգուցե ավելի մեծ գործ կատարեց ոչ թե չեմպիոնությամբ, երբ իր բնագավառում հասավ գագաթնակետի եւ դարձավ շախմատի արքա, այլ որ առիթ դարձավ համաժողովրդական ցնծության։ Իմ կարծիքով, Հայրենական պատերազմից հետո հայ ժողովուրդը մի երեք-չորս առիթ է ունեցել ցնծալու։ Դա 1963 թվականն էր, երբ Տիգրան Պետրոսյանը դարձավ աշխարհի չեմպիոն, դա 1973 թվականն էր, երբ որ «Արարատը» դարձավ Սովետական Միության չեմպիոն եւ գավաթակիր, եւ դրանից համարյա 20 տարի անց, երբ որ հայ ժողովրդի հերոս զավակները գրավեցին Շուշին»։